19.5.14

**לחברי אגודת העיתונאים בתל אביב, שלום;**

ב-28 לחודש מאי, 2014, בשעה 17:00, תכונס האסיפה הכללית של האגודה בבית סוקולוב.

ברגיל, רוב חברי האגודה אינם מטריחים עצמם לישיבות אלה, וחובה עלינו לשאול את עצמנו, במלוא הכנות, עד כמה אדישות זו, במהלך השנים, הביאה את האגודה המפוארת הזו לשפל התחתית בו היא נמצאת כיום.

אנו, החתומים מטה – כולנו מוותיקי האגודה – מבקשים במכתב זה להביא בפניכם מספר עובדות בניסיון להסביר עד כמה נמוך התדרדרה האגודה שלנו, ולדרוש, בראש ובראשונה:

**עריכת בחירות בהקדם לבחירתה של הנהלה חדשה**

כל מי מכם הצורך חדשות באופן סדיר, לא יכול היה להתחמק מהדיווחים על התהליך שהפך את משכן האגודה, "בית סוקולוב", לכלי ריק והביא לבריחתם של אלפים ממיטב העיתונאים בארץ משורות האגודה, תוך שהוא מאלצם להקים גוף חדש. מה שהיה בית שוקק חיים ופעילות מקצועית ותרבותית, הפך למשכן רפאים, הממעט לארח מסיבות עיתונאים, תוך ירידה ממשית בהכנסות האגודה, וצניחת קרנה בעיני הציבור.

הנהלת האגודה – האמורה לייצג את האינטרסים של העיתונאים בשעת המשבר הקשה ביותר – משחיתה את זמנה וקופתה המדולדלת בסכסוכים משפטיים עקרים, העולים במיטב כספי דמי החבר אותם אנו משלמים (**רק לאחרונה נדחתה בבוז תביעת סרק של ההנהלה כנגד בית הקפה הפועל בחזית בית סוקולוב, בניסיון לסילוקו, תוך שבית המשפט מחייב את האגודה בתשלום של 22,000 ₪!!! הוצאות משפט**). כעת מקדישה האגודה כספים נוספים בתביעת דיבה כנגד רשות השידור, וחובה עלינו לשאול מי משלם על הרפתקה משפטית נוספת זו.

אולם, כל זאת הוא כאין וכאפס לעומת הפוטנציאל לנזק רב לאין שיעור, הנחבא בסעיף 4 להזמנה לאסיפה הכללית, לאמור:

"דיון בעניין הצעת מנהל מקרקעי ישראל (רמ"י) והמלצת הנהלת אגודת העיתונאים בנושא המקרקעין"

במילים אחרות – עלינו לאשר המלצות של אותה הנהלה, אשר הובילה את האגודה אל סף תהום בעומק עשרות מיליוני שקלים, אותם דורשת רשות מקרקעי ישראל (רמ"י), לאחר שנים בהם לא שילמה האגודה את שהייתה חייבת לשלם לרשויות.

**לפני הכול, כאשר בתוך סדר היום שנשלח אלינו נמצא סעיף העלול להתגלות כאחד המשמעותיים ביותר בתולדות האגודה, חובה עלינו לדרוש פיקוח ציבורי חיצוני, בלתי תלוי, על כל הליך הנוגע לעתיד משכן בית העיתונאים, בו מגולמים סכומי עתק שאל לנו להשאיר לשיקול דעתה של ההנהלה הכושלת. להנהלה זו אין את הידע או הניסיון לעסוק בענייני נדל"ן.**

בתי משפט, בערכאות שונות, העניקו ציון נכשל להנהלת האגודה במספר הליכים בעת האחרונה: השופטים קבעו כי האגודה אינה מייצגת עוד ועדים בעיתונים מובילים כמו "ידיעות אחרונות" ובנותיו, ו"מעריב". עיתונאי "הארץ" לא המתינו להכרעה שיפוטית, והצביעו על מעברם ל"ארגון העיתונאים בישראל", אשר בתקופה קצרה הפך לבית האמתי של העיתונאים בארץ.

כפועל יוצא, ההרכב הנוכחי של ההנהלה כולל נציגים שנבחרו ע"י עיתונאים שאינם מיוצגים עוד באגודה. מרבית העיתונאים הפעילים שנותרו חברים באגודה הינם עובדי רשות השידור, ולא מן הנמנע שהחלטת הממשלה באחרונה לסגור את הרשות תגרע אף אותם, למגינת לבנו, מפנקס חברי אגודת העיתונאים.

במקביל למכתב זה, יוצא מכתב לחברי הנהלת אגודת העיתונאים בתל אביב, וליועציה המשפטיים, בזו הלשון:

**מכוח סעיף 5.4.3ב' לתקנון אגודת העיתונאים אנו, החתומים מטה, דורשים להוסיף לסדר יומה של האסיפה הכללית הקבועה ל-28.5.2014 שני סעיפים, כדלקמן:**

1. הצעה לקיום בחירות להנהלת האגודה בתוך 60 יום ממועד האסיפה הקבועה ליום 28.5.2014.
2. שונות.

ולסיום: מזה שנים לא מעטות נשמעות טרוניות על שאירע באגודת העיתונאים שלנו. הבא נודה על האמת - לאדישות חברי האגודה היה חלק מרכזי בהתדרדרות זו. חובה על כולם להיות נוכחים באסיפה הכללית הקרובה – לאחר תשלום דמי החבר – כדי שאף אחד לא יוכל לטעון מאוחר יותר שלא היה מה לעשות בכדי למנוע את קריסתו הסופית של גוף ציבורי ותיק זה.

בציפייה לימים טובים יותר למקצוע, באנו על החתום:

אבנרי אריה, אלוני יאיר, בכר אריק, טל שבתאי, נקדימון שלמה, סרנת רוני, פתיר דן, קיסרי גיל, רוזנבלום מוטי, שפירא דבורה